b'\n_START_ARTICLE_\nSanta Maria del castell de Salinoves\n_START_SECTION_\nSituaci\xc3\xb3\n_START_PARAGRAPH_\nLa part nord-occidental del terme municipal de la Baronia est\xc3\xa0 ocupada per una potent massa de conglomerats que compr\xc3\xa8n des del coll de Comiols - Roc de Benavent (1.260 msnm) - Cogull\xc3\xb3 de Sant Quiri, al nord, fins a la diagonal Folquer - Sant Crist\xc3\xb2fol de la Donzell - Rialb (500 msnm), al sud. Els torrents que baixen de la part alta erosionen f\xc3\xa0cilment els conglomerats i, sobretot en el seu curs mitj\xc3\xa0, excaven profunds barrancs, deixant enmig uns alterosos lloms, carenes o "serrats" nom\xc3\xa9s accessibles des del nord. Una d\'aquestes carenes \xc3\xa9s el Serrat d\'Olivelles, cisellada per llevant pel barranc de Ma\xc3\xa7aners i per ponent pel de Salinoves. En la seva part final, abans de la conjunci\xc3\xb3 dels dos torrents, presenta un repl\xc3\xa0 encastellat, envoltat de cingle, amb un lleu pendent cap al sud, al que s\'hi accedeix des del nord  per un estret collet on encara es pot veure el cam\xc3\xad delimitat per grans blocs de conglomerat. En aquest tossal es troba l\'antic assentament de Salinoves amb el castell, un casal i l\'esgl\xc3\xa9sia del castell, en aquest ordre. \xc3\x89s un indret de mala petja, ja que est\xc3\xa0 enva\xc3\xaft per un esp\xc3\xa8s bosc de matolls, garrics i alzineres. El lloc \xc3\xa9s evocador i la contemplaci\xc3\xb3 de les runes de l\'esgl\xc3\xa9sia del castell compensa l\'esfor\xc3\xa7.\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici en estat totalment ru\xc3\xafn\xc3\xb3s, queden, per\xc3\xb2, for\xc3\xa7a sencers els murs nord i oest que permeten con\xc3\xa8ixer la seva estructura. \xc3\x89s d\'una sola nau coberta amb volta de can\xc3\xb3 refor\xc3\xa7ada per arc torals. A llevant trobem un absis semicircular (nom\xc3\xa9s en queda la meitat nord, precedit d\'un arc presbiteral). Al mur nord s\'obre un arc, buidat en el gruix del mur. La porta devia ser a la fa\xc3\xa7ana sud. A la de ponent hi ha un campanar d\'espadanya de dos ulls i una finestra de doble esqueixada, com la de l\'absis. A la fa\xc3\xa7ana absidal es conserven dues lesenes i restes d\'arcuacions sota un r\xc3\xa0fec bisellat. A la fa\xc3\xa7ana nord hi ha una lesena cantonera. Segueix el plantejament de l\'arquitectura llombarda del segle XI. L\'aparell \xc3\xa9s de petits carreus ben escairats i disposats en filades uniformes.\n_START_SECTION_\nHist\xc3\xb2ria\n_START_PARAGRAPH_\nAquesta esgl\xc3\xa9sia presenta problemes d\'identificaci\xc3\xb3. Hi ha qui pensa que es tracta de l\'antic monestir de Sant Crist\xc3\xb2fol de Salinoves, documentat al s. X. Per\xc3\xb2 sembla que en realitat est\xc3\xa0 dedicada a Santa Maria, tot i que en una visita pastoral del 1758 apareix sota l\'advocaci\xc3\xb3 de Santa Maria dels \xc3\x80ngels. D\'altra banda, per la seva situaci\xc3\xb3, al costat del castell de Salinoves, podria ser que fos l\'esgl\xc3\xa9sia de Santa Ll\xc3\xbacia del castell de Salinoves, esgl\xc3\xa9sia que segons l\'acta de consagraci\xc3\xb3 del monestir de Santa Cec\xc3\xadlia d\'Elins del 1080 era una possessi\xc3\xb3 de l\'esmentat cenobi.'